मधेशका अर्थमन्त्रीको प्राथमिकता : ‘गरिबी निवारण, उत्पादन वृद्धि र आर्थिक समृद्धि’
मधेश प्रदेशका अर्थमन्त्री भरत साहले प्रदेशको गरिबी निवारण, उत्पादन वृद्धि र समाजिक न्याय सहितको आर्थिक समृद्धि पहिलो प्राथमिकतामा रहेको बताएका छन् । 
धनुषा — मधेश प्रदेशका अर्थमन्त्री भरत साहले प्रदेशको गरिबी निवारण, उत्पादन वृद्धि र समाजिक न्याय सहितको आर्थिक समृद्धि पहिलो प्राथमिकतामा रहेको बताएका छन् । अर्थमन्त्रीको पदभार सम्हाल्दै मन्त्री साहले शुक्रबार आर्थिक वर्ष २०८१/८२ को बजेट तथा कार्यक्रमलाई वस्तुनिष्ठ, अनुमानयोग्य एवं पारदर्शी बजेट निर्माण कार्य व्यवस्थित बनाउन र बजेट तर्जुमा प्रक्रियालाई जनताको वास्तविक आवश्यकता र समग्र प्रदेशको समृद्धिमा योगदान पुर्‍याउन तोकिएकै समय बजेट ल्याउने बताएका छन् ।'प्रचलित कानुनी व्यवस्थाअनुसार तोकिएकै समयभित्र मधेश प्रदेशको बजेट तथा कार्यक्रम ल्याउने गरी आवश्यक तयारी गर्नेछौं, मन्त्री साहले भने, ‘वित्तीय संघीयता सफल कार्यान्वयन प्रदेशको आयमा बढोत्तरी प्रदेशको सन्तुलित विकास र समन्यायिक विकासलाई प्राथमिकतामा राखी बजेट तर्जुमा हुने छ ।’ नागरिकले प्रदेश सरकारबाट सहयोगको अनुभूति पाउने गरी प्रदेश सरकारबाट हुने खर्चलाई प्रभावकारी बनाउने मन्त्री साहले बताए । 